С Ъ О Б Щ Е Н И Е
[bookmark: _GoBack]На основание чл.26, ал.4 изр. 2 от Закона за нормативните актове, „Срокът за предложения и становища по проектите, публикувани за обществени консултации по ал. 3, е не по-кратък от 30 дни. При изключителни случаи и изрично посочване на причините в мотивите, съответно в доклада, съставителят на проекта може да определи друг срок, но не по-кратък от 14 дни“.
С оглед на горното в 30-дневен срок от датата на публикуване на настоящото съобщение на интернет страница на Община Ихтиман, считано от 16.11.2026 г., на заинтересованите лица се предоставя възможност да представят предложения и становища, относно публикувания проект за изменение и допълнение на Наредба за определянето и администрирането на местните такси и цени на услуги на територията на община Ихтиман, на e-mail: obshtina_ihtiman@mail.bg или в деловодството на Община Ихтиман на адрес: гр. Ихтиман бул. „Цар Освободител“ № 123 от 8:00 до 17:00 часа всеки работен ден.
Мотиви към проекта за изменение и допълнение на
Наредба за определянето и администрирането на местните такси и цени на услуги на територията на  община Ихтиман 
/съгл. Изискванията на чл. 28 ал.2 от ЗНА/
I. Причините, които налагат изменението са следните: Съгласно чл. 21, ал. 1, т. 7 и ал. 2 от ЗМСМА и чл. 8 от ЗМДТ, чл. 46, ал. 2 от Правилника за организацията и дейността на общински съвет Ихтиман, неговите комисии и взаимодействието му с общинската администрация, постоянните комисии разглеждат проектите за решения и други актове, разпределени им от председателя на Общинския съвет, съобразно тяхната компетентност и изразяват становища по тях, в определения ред от правилника.
Необходимостта от изменение и допълнение на Наредбата за определянето и администрирането на местните такси и цени на услуги на територията на община Ихтиман произтича от необходимостта от привеждане на местната нормативна уредба в съответствие с приложимите разпоредби на Закона за местните данъци и такси и с нормативната уредба, регламентираща реда за определяне на таксата за битови отпадъци.
Предлаганите изменения имат за цел да регламентират начина за определяне на таксата за битови отпадъци за отделните услуги, реда за установяване на броя на ползвателите на имотите, използването на данни за характеристиките на имотите и условията за освобождаване от заплащане на съответните компоненти на таксата.
Предложените изменения са насочени към актуализиране на нормативната уредба относно определянето и администрирането на таксата за битови отпадъци, като се регламентират основите за изчисляването ѝ, задълженията на лицата за предоставяне на необходимите данни и редът за установяване на обстоятелствата, имащи значение за определяне на дължимия размер.
Не на последно място следва да се вземе предвид, че от влизане в сила на изменението на чл.67, ал.1 от ЗМДТ от 01.01.2004г., с което като основен начин за определяне на размер на таксата е въведено да бъде количеството на битовите отпадъци, вече 15 години няма община с ефективно работеща система за индивидуално реално измерване на количеството на битовите отпадъци.  Все още не е  публикувана Наредбата на Министерски съвет / съгласно чл.66, ал.3 т.1 в сила от 03.11.2017 г. /, която да утвърди образеца на  План-сметката, няма разработени методики за определяне на различни основи за изчисляване на промилите обвързани с индивидуално определено количество битови отпадъци за имота, количество битови отпадъци за имота, определено съобразно броя и вместимостта на необходимите съдове и честотата на тяхното транспортиране и брой ползватели на услугата в имота.
II. Цели които се поставят: По-голяма събираемост и по конкретно събиране на такса битови отпадъци във връзка с принципа „Замърсителят плаща.
III.. Очаквани резултати от прилагането: Очаква се подобряване на административното обслужване, повишаване на ефективността при определянето и събирането на таксата за битови отпадъци и осигуряване на по-добра проследимост на данните, въз основа на които се определя размерът ѝ.
IV. Финансови и други средства необходими за прилагането на предлаганите изменения и допълнения: За прилагане на предложения проект не са необходими финансови средства.
V. Анализ на съответствието с правото на Европейския съюз: Проектът за изменение и допълнение съответства на правото на Европейския съюз и българското действащо законодателство, тъй като същият е изготвен и предложен за приемане при спазване на основните принципи заложени в правото на ЕС, като откритост, публичност, прозрачност.
